**Gerald Lee Sr.** (s. 21. maaliskuuta 1951 Boston) on yhdysvaltalais-suomalainen aktiiviuransa lopettanut koripalloilija ja koripallovalmentaja. Hän on koripallon SM-sarjan historian paras korintekijä 12 556 tehdyllä pisteellään. Korihait jäädytti hänen pelinumeronsa vuonna 2011.

Ura
---

### Pelaajaura

Lee pelasi Berkley Junior Collegessa vuosina 1969–1971. Vuonna 1971 hän siirtyi Dowling Collegeen kahdeksi kaudeksi. Lee tuli Suomeen vuonna 1973 Helsingin NMKY:hyn, johon hänet houkutteli Dowling Collegessa pelannut Teijo Finneman. Lee edusti seuraa vuoteen 1978 asti, jonka jälkeen hän siirtyi Lahden NMKY:hyn. Lahti pelasi tällöin I-divisioonaa ja Lee teki 48,5 pistettä ottelua kohden. Tällä lukemalla hän voitti sarjan pistekuninkuuden. Lee edusti seuraa vain yhden kauden ja palasi Helsingin NMKY:hyn yhdeksi kaudeksi. Kauden 1980–1981 hän edusti Orimattilan Jymyä, mutta palasi Helsinkiin kausiksi 1981–1984. Namikan paidassa hän voitti SM-kultaa vuonna 1984. Vuonna 1984 Lee siirtyi Uudenkaupungin Urheilijoihin, jonka paidassa hän voitti SM-kultaa vuonna 1990. Seuran paidassa Lee voitti myös kahdeksan kertaa riistotilaston. Kauden 1996–1997 jälkeen hän lopetti pääsarjauransa. 
Keväällä 2004 Gerald Lee Sr. kutsuttiin yliopistonsa Dowling College, New York, Long Island Hall of Fame jäseneksi.

### Maajoukkueura

Lee edusti Suomen koripallomaajoukkuetta kahdeksan kertaa. Hän pelasi ensimmäisen ottelunsa vuonna 1992 ollessaan 41-vuotias. Lee oli Suomen vanhin maajoukkuetulokas kaikissa joukkuelajeissa, mutta myöhemmin koripalloilija Greg Joyner debytoi Suomen maajoukkueessa 42-vuotiaana. Lee ei edustanut Suomea kuitenkaan enempää, sillä Koripalloliitto oli unohtanut anoa pelaajalupaa FIBA:lta.

### Valmennusura

Pelaajauransa jälkeen Lee toimi Korihaiden valmentajana vuosina 2002–2004. Kaudella 2002–2003 Korihait oli pudonnut toiselle sarjatasolle, mutta nousi kauden päätteeksi pääsarjaan. Kaudella 2003–2004 Lee valmensi joukkueen yhdenneksitoista ja kauden päätteeksi hän teki seuran kanssa jatkosopimuksen. Hän valmensi seuraa marraskuuhun 2004 asti, jolloin hänet vapautettiin tehtävistä. kaudella 2007–2008 hän toimi Korihaiden apuvalmentajana. Syksyllä 2016 hän siirtyi jälleen Korihaiden apuvalmentajaksi.

Yksityiselämä
-------------

Lee on ollut vuodesta 1982 lähtien naimisissa ja hänellä on neljä lasta. Hänen poikansa on koripalloilija Gerald Lee. Lee Sr:n veljet, Ron Lee ja Russel Lee, ovat molemmat pelanneet NBA:ssa. Ammattilaisuransa jälkeen Lee on työskennellyt uimavalvojana Uudenkaupungin uimahallissa.

Katso myös
----------

* Luettelo 5 000 pistettä saavuttaneista Korisliiga-pelaajista
* Luettelo 2 000 levypalloa saavuttaneista Korisliiga-pelaajista
* Luettelo 500 syöttöä saavuttaneista Korisliiga-pelaajista
* Luettelo 500 pallonriistoa saavuttaneista Korisliiga-pelaajista
* Luettelo 500 ottelua pelanneista Korisliiga-pelaajista
* Luettelo Korisliigan tripla-tuplista

Lähteet
-------

1. 1 2 3 4  Koskinen, Harri: Leen visiitti Suomeen venynyt kohta 30 vuoden mittaiseksi  31.10.2001. Turun Sanomat.  Arkistoitu 27.9.2011. Viitattu 21.3.2011.
2. 1 2  Gerald Lee saa kunnianosoituksen yliopistoltaan  8.10.2004. Suomen Koripalloliitto. Viitattu 7.6.2009.
3. 1 2 3  Korihait jäädyttää synttärisankari Gerald Leen pelipaidan  21.3.2011. Suomen Koripalloliitto. Viitattu 21.3.2011.
4. 1 2  Hall of Fame: Gerald Lee Downing College.  Arkistoitu 24.9.2009. Viitattu 21.3.2011. (englanniksi)
5. 1 2  Arola, Jussi: Pallorosvo nauttii edelleen koripallosta.  *Uudenkaupungin Sanomat*, 19.3.2011, s. 15.
6. 1 2  Vasara, Erkki: *Koritalkoot*, s. 333–335. Helsinki: Suomen Koripalloliitto, 1990. ISBN 951-95976-1-1.
7. 1 2  Gerald Lee Senior 60 vuotta - pelipaita jäädytetään  21.3.2011. Korihait. Viitattu 21.3.2011.
8. 1 2  Kumpulainen ja Gaines Korihaiden viimeiset lenkit  19.7.2007. Suomen Koripalloliitto. Viitattu 7.6.2009.
9. ↑  Mäkelä, Mika: Gerald Lee jatkaa Korihaiden luotsina  3.6.2004. Turun Sanomat. Viitattu 21.3.2011.
10. ↑  Lee sivuun Korihaista  20.11.2004. Turun Sanomat. Viitattu 21.3.2011.
11. ↑
12. ↑  Juha Laine: Gerald Lee nosti Korihait takaisin liigakartalle 12 vuotta sitten - "Voittoa pitää haluta enemmän kuin vastustaja".  *Vakka-Suomen Sanomat*, 14.4.2015, s. 16.